 NA LABAAN SHABAAN MASWALI yameibuka mgeni wa heshima katika Sherehe ya Mashujaa Dei, Rais wa Angola João Lourenço, alipokosa kuhudhuria hafla hiyo katika Kaunti ya Kericho licha ya kuwa nchini. Mkuu wa Mawaziri Musalia Mudavadi alimpokea Bw Lourenço na mkewe Ana Dias Lourenço mnamo Alhamisi jijini Nairobi. Ingawa hivyo, rais huyo wa Angola hakufika uwanjani, mwenyeji wake, Rais William Ruto, akisema atakuwa kwa ziara rasmi. Kwenye sherehe hizo, Rais Lourenço alimtuma Balozi wa Angola nchini António Tete ambaye hakufichua sababu ya bosi wake kuingia mitini. “Kwa niaba ya Rais João Lourenço ninapenda kutuma udhuru wake. Angependa kuwa hapa lakini kwa sababu zisizoweka kuepukika, asingefika Kericho. Amewatumia salamu, akishukuru kwa mlahaka mwema wakati wowote anapokuja Kenya,” alisema Balozi Tete. Upande wa serikali ungali kimya kuhusu kutoonekana kwa rais huyo kwenye sherehe ya mashujaa licha ya kupokewa nchini. Taifa lilikuwa tayari kwa hotuba ya mgeni huyo wa heshima kwa sababu tangazo kuwa yuko nchini lilikuwa limetolewa. Haya yaliwekwa wazi Alhamisi kupitia ukurasa rasmi wa mtandao wa X wa Mkuu wa Mawaziri na Waziri wa Mashauri ya Kigeni, Bw Mudavadi. “Leo, nilikuwa na fahari kumpokea Rais wa Angola João Lourenço, na Mama wa Taifa hilo Ana Dias Lourenço walipofika nchini kwa ziara ya siku mbili,” Bw Mudavadi alichapisha. Mkuu wa Mawaziri kadhalika alithibitisha kuwa Rais Lourenço na Rais Ruto watashiriki mazungumzo ya kibiashara kati ya mataifa hayo mawili. Vile vile, Bw Mudavadi alisema Rais wa Angola angekuwa mgeni wa heshima katika Sherehe ya Mashujaa Kaunti ya Kericho. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  